CELEX: 62009TN0119
Language: el
Date: 2009-03-23 00:00:00
Title: Υπόθεση T-119/09: Προσφυγή της 23ης Μαρτίου 2009 — Protege International κατά Επιτροπής

16.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/43
            
         Προσφυγή της 23ης Μαρτίου 2009 — Protege International κατά Επιτροπής
   (Υπόθεση T-119/09)
   2009/C 113/86
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Protege International Ltd (Λονδίνο, Ηνωμένο Βασίλειο) (εκπρόσωπος: D. Shefet, δικηγόρος)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   
               —
            
            
               ακύρωση της αποφάσεως που εξέδωσε η Επιτροπή στις 23 Ιανουαρίου 2009, σχετικά με διαδικασία εφαρμογής του άρθρου 82 της Συνθήκης ΕΚ (Υπόθεση COMP/39414 — Protégé International/Pernod Ricard).
            
         
      Ισχυρισμοί και κύρια επιχειρήματα
   
   Η προσφεύγουσα ζητεί την ακύρωση της αποφάσεως της Επιτροπής, της 23ης Ιανουαρίου 2009, με την οποία η Επιτροπή, καταλήγοντας στο συμπέρασμα ότι δεν υπήρχε επαρκές κοινοτικό ενδιαφέρον για συνέχιση της έρευνας, απέρριψε την καταγγελία που υπέβαλε η προσφεύγουσα κατά του Pernod Ricard όσον αφορά κατάχρηση δεσπόζουσας θέσεως διαπραχθείσα από τον τελευταίο αυτόν στην αγορά του ιρλανδικού ουίσκι, η οποία συνίσταται, αφενός, σε ένδικες προσφυγές ασκηθείσες από τον Pernod Ricard κατά της προσφεύγουσας, σε σχέση με την κατάθεση των σημάτων « WILD GEESE », « WILD GEESE RARE IRISH WHISKEY » και « WILD GEESE IRISH SOLDIERS AND HEROES » από την προσφεύγουσα, και, αφετέρου, σε άρνηση εφοδιασμού.
   Προς στήριξη της προσφυγής της, η προσφεύγουσα ισχυρίζεται τα εξής:
   
               —
            
            
               Οι ένδικες προσφυγές που άσκησε ο Pernod Ricard δεν αποσκοπούν στην προστασία των δικαιωμάτων του πνευματικής ιδιοκτησίας επί του σήματός του « WILD TURKEY », στον βαθμό που δεν υφίσταται κίνδυνος συγχύσεως μεταξύ των συγκρουομένων σημάτων, αλλά στην εξάλειψη της προσφεύγουσας ως ανταγωνιστή του Pernod Ricard στην αγορά του ιρλανδικού ουίσκι.
            
         
               —
            
            
               Συνιστά κατάχρηση δεσπόζουσας θέσεως η άρνηση του Pernod Ricard να προμηθεύσει ιρλανδικό ουίσκι στην προσφεύγουσα, λόγω της αρνήσεώς της να δεχθεί τους όρους περιορισμού των πωλήσεων στις εγκεκριμένες από τον Pernod Ricard αγορές.
            
         
               —
            
            
               Υπάρχει όντως κοινοτικό ενδιαφέρον, στον βαθμό που οι προβαλλόμενες καταχρήσεις αφορούν διάφορα κράτη μέλη και το κοινοτικό έδαφος συνολικά.